Document ID: 32013R0854

KOMMISSIONENS GENNEMFØRELSESFORORDNING (EU) Nr. 854/2013
af 4. september 2013
om ændring af bilag I til forordning (EU) nr. 206/2010 for så vidt angår dyresundhedskravene vedrørende scrapie i standardcertifikatet til brug ved import til Unionen af får og geder til avl og levebrug
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (1), særlig artikel 13, stk. 1, litra e), og
ud fra følgende betragtninger:
(1)
Ved Kommissionens forordning (EU) nr. 206/2010 (2) blev der bl.a. fastsat krav vedrørende udstedelse af veterinærcertifikater ved indførsel til Unionen af visse sendinger af levende dyr eller fersk kød. Den fastsætter, at sendinger af hovdyr kun må indføres til Unionen, hvis de opfylder visse krav og de ledsages af det relevante veterinærcertifikat, der er udfærdiget i overensstemmelse med det relevante standardveterinærcertifikat i del 2 i bilag I til nævnte forordning.
(2)
Standardcertifikatet til brug ved import til Unionen af får og geder til avl er fastsat i bilag I til forordning (EU) nr. 206/2010 som standardcertifikat "OVI-X". Modellen omfatter også garantier for scrapie.
(3)
Ved Europa-Parlamentets og Rådets forordning (EF) nr. 999/2001 (3) er der fastsat regler for forebyggelse af, kontrol med og udryddelse af transmissible spongiforme encephalopatier (TSE) hos kvæg, får og geder. I kapitel A i bilag VIII til samme forordning er der fastsat betingelser for samhandelen inden for Unionen med levende dyr, sæd og embryoner. I bilag IX til samme forordning er der endvidere fastsat betingelser for import til Unionen af levende dyr, embryoner, æg og animalske produkter.
(4)
På grundlag af ny videnskabelig dokumentation blev forordning (EF) nr. 999/2001 ændret ved forordning (EU) nr. 630/2013 (4). Ændringerne af forordning (EF) nr. 999/2001 ophævede de fleste restriktioner vedrørende atypisk scrapie. De indebærer også yderligere tilpasning til standarderne fra Verdensorganisationen for Dyresundhed (OIE) af reglerne for så vidt angår klassisk scrapie vedrørende import af levende får og geder for at afspejle en mere striks tilgang.
(5)
Standardsundhedscertifikat "OVI-X" i bilag I til forordning (EU) nr. 206/2010 bør derfor ændres for at afspejle kravene vedrørende import af får og geder, der er fastsat i forordning (EF) nr. 999/2001, som ændret ved forordning (EU) nr. 630/2013.
(6)
Forordning (EU) nr. 206/2010 bør derfor ændres i overensstemmelse hermed.
(7)
For at undgå enhver afbrydelse af importen til Unionen af sendinger af får og geder bør det i en overgangsperiode på visse betingelser være tilladt at anvende veterinærcertifikater, som er udstedt i overensstemmelse med forordning (EU) nr. 206/2010 i den version, der var gældende indtil de ændringer, der indføres ved nærværende forordning.
(8)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I del 2 i bilag I til forordning (EU) nr. 206/2010 erstattes standardveterinærcertifikat "OVI-X" af teksten i bilaget til nærværende forordning.
Artikel 2
I en overgangsperiode indtil den 31. december 2013 skal medlemsstaterne tillade import til Unionen af sendinger af levende får og geder til avl eller levebrug, der ledsages af et veterinærcertifikat, som er udfyldt og underskrevet i overensstemmelse med standardcertifikat "OVI-X" i del 2 i bilag I til forordning (EU) nr. 206/2010, i den version, der var gældende før datoen for nærværende forordnings ikrafttræden, forudsat at certifikaterne er udfyldt og underskrevet før den 1. december 2013.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. september 2013.

Labels: 0
3
6